In nomine Domini, amen. Anno incarnationis Domini millesimo ducentesimo nonagesimo quinto, mense decembris, die festi S. Nicholay hyemalis, ego Guillelmus de Millere domicellus notum facio universis presentibus et futuris, quod ego confiteor et publice recognosco ex mea certa scientia me et heredes meos tenere et debere tenere in feodum perpetuum a religiosis viris abbate et conventu S. Martini Eduensis, nomine suo et ecclesie S. Martini Eduensis, quemdam campum qui vocatur campus de Come qui situatur in finagio de Millereyo inter terram S. Johannis Eduensis, ex una parte, et terram S. Martini predicti ex alia, et inter cheminum per quem itur de Edua versus Somant ex alia, et terram meam que divisa est a dicto campo ex alia. Item quoddam pratum situm super dictum campum inter confinationes supradictas, et vocatur pratum de Respes. Quemquidem campum et quodquidem pratum cum justitia magna et parva in eisdem sponte, scienter et provide, non coactus nec deceptus vendo, trado, quitto, cedo, concedo et delibero penitus et precise pro me et meis in perpetuum religiosis et religioso viro divina miseratione humili abbati S. Martini predicti nomine suo et ecclesie sue S. Martini predicti et suis successoribus, videlicet pro pretio centum librarum viennensium quod propter hoc habui et recepi a dicto abbate in pecunia numerata, de quibus me teneo pro pagato. Item et pro una micha panis et dimidio marallo vini michi quamdiu vixerim a dicto abbate aut ejus mandato seu successoribus suis qualibet die persolvendis in abbatia S. Martini predicti. Item et pro sex libris viennensibus annui et perpetui redditus quas dictus abbas qui nunc est et ille qui pro tempore fuerit abbas S. Martini predicti solvent et solvere tenebuntur annis singulis conventui supradicto, et quas sex libras viennenses annui redditus ego debebam dicto conventui super totam terram meam de Millereyo annuatim: videlicet quatuor libras turonenses pro anniversario bone memorie Michaelis quondam abbatis S. Martini predicti et magistri Nicholay de Muressello archipresbyteri de Roceyo (ou Auxeio) fratris ipsius Michaelis abbatis, et viginti solidos viennenses pro anniversario domini Hugonis de Millereyo, militis, et quas sex libras annui redditus dictus abbas qui nunc est et ille qui pro tempore fuerit abbas S. Martini predicti solvent et solvere tenebuntur annuatim causis antedictis, nomine meo et heredum meorum conventui supradicto. Quare de dictis rebus venditis et de omni jure quod habeo in eisdem me et meos devestio, et dictum abbatem qui nunc est presentem et recipientem pro se et suis successoribus ob causam venditionis predicte investio et in plenum dominium ac.... possessionem corporalem et vacuam......... induco totaliter de eisdem; transferens in predictum abbatem et ejus successores, nomine quo supra, omne jus et omnem actionem quod et quam habeo aut possum habere quoquomodo in omnibus venditis supradictis, promittens per juramentum meum prestitum corporale et sub obligatione omnium bonorum meorum mobilium et immobilium presentium et futurorum contra predictam venditionem seu aliquid de predictis per me vel per alium de cetero non venire nec aliquid atemptare seu facere atemptari. Ymmo predicta omnia in dicta venditione contenta prefato abbati et suis successoribus deffendere, in pace tenere et efficaciter garantire perpetuo contra omnes in judicio et extra, meis laboribus et expensis, et specialiter contra Dameronam, Huguetam, Margaretam et Guidonem filios meos quos ad hoc obligo specialiter et expresse et pro quibus manucapio de rato sub obligatione omnium bonorum meorum, quoad tenendum et inviolabiliter observandum omnia et singula supradicta, salvis michi toto cursu vite mee qualibet die dictis micha panis et semimarallo vini in predicta abbatia prout superius est expressum, et salvis semper dicto conventui dictis sex libris Viennensibus annui redditus annuatim persolvendis. Et sciendum est quod propter hoc residuum terre mee remanet quitta et libera a solutione et prestatione, nec non et ab obligatione sex librarum viennensium predictarum, nec non et ego ac heredes mei tenentes dictam terram meam residuam remanemus de cetero quitti et liberi a solutione et prestatione earumdem. Hanc autem venditionem et omnia alia supradicta Ego Aydelina et ego Hysabella sorores, filie dicti Guillelmi, laude, assensu et mandato ipsius Guillelmi patris nostri volumus, laudamus et etiam approbamus, rata et grata plenius habentes atque firma promittentes per juramenta prestita corporalia et sub obligatione omnium bonorum nostrorum contra predictam venditionem aut aliquid de predictis per nos aut per alium de cetero non venire nec contravenienti consentire ullo modo, renunciantes in hoc facto ex nostra certa scientia et sub vinculo jam prestitorum juramentorum, nos dictus Guillelmus, Aydelina et Hysabella omni actioni et exceptioni doli, mali, metus, lesionis, confirmamus et inferimus dicte venditionis non legitime facte... ationis et non habite dicte pecunie spei future... ationis, deceptionis in aliquo fori et curie privilegio, omnis appellationis remedio, conditioni sive juri per quod contractus rescinduntur, beneficio restitutionis in integrum, minoris etatis et cujuslibet tutele seu advoerie beneficio, omni privilegio in favorem mulierum et minorum introducto, omnique auxilio et beneficio totius juris consuetudinarii, canonici et civilis et precipue juri dicenti generalem renunciationem non valere, volentes et concedentes nos compelli ad premissorum observantiam quasi ex re adjudicata per curiam domini ducis Burgundie cujus juridictioni supponimus nos quo ad hoc heredes nostros et omnia bona nostra sine reclamatione alterius curie sive fori. In cujus rei testimonium sigillum dicte curie litteris istis rogavimus et obtinuimus apponi. Actum in presentia Hugonis de Sancto Poncio clerici notarii Eduensis, Girardi Nicholin de Champchauvain, Guillelmi Malclerc, Laurentii des Chaagnoz, et dicti Petot de Millereyo testium ad hoc vocatorum, anno et mense supradictis.